Sdp:n moninkertaista vaaliehdokasta, Turun varakaupunginvaltuutettua Ahmed Al Chibibiä epäillään veropetoksista ja tupakkatuoterikkomuksista.

Tulli vahvistaa tutkivansa kahta erillistä tapahtumaa, joissa molemmissa Al Chibibin epäillään tuoneen maahan laittomasti tupakkaa.

Ensin Al Chibib jäi Varissuolla omassa liikkeessään kaupungin ympäristöterveydenhuollon tarkastuksessa kiinni raakatupakan luvattomasta myynnistä viime vuoden lopulla. Heti perään joulukuussa hän jäi ulkomailta Suomeen palatessaan tullin haaviin kyydissään merkittävä määrä vesipiipputupakkaa.

Tulliviranomaisten antaman arvion mukaan veropetoksen tunnusmerkistö täyttyy selvästi ainakin jälkimmäisen tapauksen kohdalla.

Kaupungin asiakirjoista päätellen Al Chibibin kuvatun kaltainen laiton toiminta on saattanut jatkua jo vuosikausia, sillä hän jäi kaupungin terveystarkastajille luvattomasta tupakanmyynnistä kiinni ensimmäisen kerran jo marraskuussa 2010 välttyen silloin kuitenkin seurauksilta.

Jatkuu mainoksen jälkeen Mainos päättyy

Vuonna 2009 Vuoden uusturkulaiseksi valittu Ahmed Al Chibib on nauttinut tähän asti hyväntekijän mainetta. Hän on kertonut paikallisessa mediassa laveasti muun muassa hyväntekeväisyysprojekteistaan synnyinmaansa Irakin lasten auttamiseksi.

Viranomaisdokumenteissa esiintyy kuitenkin varsin toisenlainen Al Chibib.

Al Chibibillä on ollut elintarvikealalla monia yritysvirityksiä vuodesta 2009 alkaen joko omissa tai lähipiiriläistensä nimissä. Al Chibib kuitenkin tuntuu ajautuvan viranomaisongelmiin mihin hän ikinä ryhtyykään, sillä hänelle on tyypillistä jättää harjoittamastaan liiketoiminnasta valvontaviranomaisille lain vaatimat ilmoitukset tekemättä.

Kesäkuussa 2010 Al Chibib perusti Varissuon liikekeskukseen elintarvikemyymälän nimeltä Idän Basaari.

Myymälässä oli alusta lähtien niin isoja puutteita muun muassa lihan käsittely- ja säilytystilojen hygieniassa sekä elintarvikkeiden pakkaus- ja alkuperämerkinnöissä, että ympäristöterveydenhuolto sulki liikkeen toistaiseksi jo marraskuussa 2010. Sulkemispäätökseen epäilemättä vaikutti se, että juuri tässä yhteydessä Al Chibib jäi kiinni nikotiinia sisältäneen makutupakan luvattomasta myynnistä ensimmäisen kerran.

Viikkoa myöhemmin Basaari oli taas toiminnassa.

Al Chibib oli tehnyt myymälässään parannuksia, minkä seurauksena ympäristöterveydenhuolto päätti antaa Basaarille luvan avata ovensa uudelleen sillä ehdolla, että Al Chibib korjaa loputkin pahimmista puutteista. Samalla häntä kuitenkin jyrkästi kiellettiin pakkaamasta elintarvikkeita tai käsittelemästä pakkaamatonta lihaa Idän Basaarin tiloissa jatkossa.

Kuvakooste Al Chibibin tarkastuspöytäkirjasta

Toimilla ei ollut toivottua vaikutusta.

Tarkastuspöytäkirjojen mukaan Al Chibib rikkoi marraskuuta 2010 seuranneen puolentoista vuoden ajanjaksolla jälleen lukemattomia elintarvikelain säädöksiä samalla Idän Basaarin toiminimellä operoiden.

Suoraa seurausta tästä tai ei, syyskuussa 2011 Basaariin täytyi tehdä tarkastuskäynti asiakkailta tulleiden ruokamyrkytysepäilyjen takia. Valituksen jättäneet ihmiset ohjattiin terveyskeskukseen salmonellatesteihin, Basaari jatkoi toimintaansa.

Jatkuu mainoksen jälkeen Mainos päättyy

Herää kysymys, miksi kaupungin ympäristöterveydenhuolto ei tänä ajanjaksona tehnyt kuten oli jo kerran aiemmin tehnyt eli sulkenut Al Chibibin myymälää. Asiakirjojen perusteella terveystarkastajille oli valjennut viimeistään vuoteen 2012 tullessa, että pakkaamattoman lihan käsittely oli Basaarissa jatkunut kielloista huolimatta.

Turun Sanomien tietojen mukaan Turun Sdp:n vahva mies, sosiaali- ja terveyslautakunnan pitkäaikainen puheenjohtaja Jarmo Rosenlöf on jossain kohtaa tätä tapahtumaketjua käynyt yhdessä Al Chibibin kanssa ympäristöterveydenhuollon johtajan Liisa Palmun toimistolla keskustelemassa Al Chibibin ongelmista ympäristöterveydenhuollon kanssa.

Palmu on Turun Sanomille kiistänyt, että häntä olisi koskaan esimerkiksi poliittisesti painostettu tai ohjeistettu asiassa.

Joulukuussa 2011 ympäristöterveydenhuolto asetti Basaarille 10 000 euron uhkasakon ja antoi Al Chibibille kolme kuukautta aikaa laittaa myynnissä olevien tuotteiden pakkausmerkinnät kuntoon. Terveystarkastajan arvion mukaan 80 prosenttia tuotteista oli ilman asianmukaisia pakkausmerkintöjä.



viranomaisia

pilkkanaan kaikella toiminnallaan, eivätkä suostu toimimaan lain edellyttämällä tavalla.” Terveystarkastajien

tarkastuspöytäkirja

huhtikuulta 2012 ”Basaari Market Turun työntekijät pitävätviranomaisiapilkkanaan kaikella toiminnallaan, eivätkä suostu toimimaan lain edellyttämällä tavalla.”

Kun terveystarkastajat helmikuussa 2012 olivat panemassa uhkasakkoa täytäntöön, Al Chibib ilmoitti sen olevan turhaa, koska Idän Basaari oli tehnyt konkurssin. Tiloissa oli nyt Al Chibibin alivuokralaisena uusi toimija, Basaari Market Turku Oy, joka oli rekisteröity Al Chibibin äidin miesystävän nimiin.

Uhkasakosta luovuttiin, ja näin elintarvikelain nojalla elintarvikelain vastainen toiminta sai jatkua ikään kuin puhtaalta pöydältä.

Basaari Market Turku Oy jatkoi toimintaansa Idän Basaarin entisissä tiloissa tammikuuhun 2013 asti Ahmed Al Chibibin toimiessa yrityksen ”edustajana”.

Terveystarkastajan raportin mukaan arviolta 80 prosenttia tuotteista oli edelleen ilman lain vaatimia pakkausmerkintöjä.

Tämä kissa ja hiiri -leikki on jatkunut Al Chibibin ja ympäristöterveydenhuollon välillä jo vuosia.

Terveystarkastajien turhautuneisuus paistaa tarkastusraporttien sivuille asti. Tarkastuspöytäkirja huhtikuulta 2012 päättyy kirjaukseen, jonka mukaan ”Basaari Market Turun työntekijät pitävät viranomaisia pilkkanaan kaikella toiminnallaan, eivätkä suostu toimimaan lain edellyttämällä tavalla.”

Jatkuu mainoksen jälkeen Mainos päättyy

Kaiken seurauksena Al Chibibin ja terveystarkastajien välillä on ollut rajuakin kitkaa.

Huhtikuussa 2012 terveystarkastajat alkoivat tarkastuskäynnillään liimata ilman pakkausmerkintöjä olleisiin tuotteisiin myyntikieltotarroja, jotka Al Chibibin työntekijät tarkastajien perässä kulkien välittömästi repivät pois. Terveystarkastajat joutuivat hälyttämään turvakseen poliisin, sillä Al Chibibin työntekijät olivat alkaneet myös uhkailla heitä.

Tämä ei ollut suinkaan ainoa kerta, jolloin kaupungin virkamiehet ovat kokeneet olleensa uhattuja Al Chibibin kanssa asioidessaan. Al Chibib tuntuu herättävän monissa voimakasta pelkoa.

Turun Sanomien tietojen mukaan kaupungin ympäristöterveydenhuolto päätti aikanaan tiukentaa jopa turvakäytäntöjään Al Chibibin takia. Tämä johtui siitä, että hän oli tehnyt ympäristöterveydenhuoltoon pommiuhkauksen. Uhkaus mainitaan kaupungin julkisessa asiakirjassa.

Viime vuoden syyskuusta lähtien aivan Varissuon liikekeskuksen vieressä Asunto Oy Tornikartiossa on ollut myymälä nimeltä Keidas.

Al Chibib esiintyy Keitaan edustajana yrityksen omistajalta saamallaan valtakirjalla. Yritysrekisterissä Keidas on nimellä Turun Vihannestukku, jonka omistaa rekisterin mukaan Jonas Heinonen. Turun Sanomien tietojen mukaan ympäristöterveydenhuollon virkamiehet eivät ole koskaan onnistuneet tavoittamaan Heinosta, joka asuu tällä hetkellä ilmeisesti Australiassa. Turun Vihannestukun elintarvikehuoneistoilmoitukseen merkitty Heinosen puhelinnumero ei ole käytössä.

Turun Sanomien tietojen mukaan Al Chibib on jäänyt Keitaassa kiinni luvattomasta tupakanmyynnistä useita kertoja. Tulli on vahvistanut, että näin on tapahtunut ainakin kerran.

Kaupungin ympäristöterveydenhuolto ei Turun Sanomien tekemästä tietopyynnöstä huolimatta koskaan lähettänyt asiakirjoja, joista Keidasta koskevat laittomuudet olisi voinut todentaa.

Ahmed Al Chibibin ympärillä vuosia jatkunut sirkus on jo horjuttanut monen turkulaisen uskoa kaupungin viranomaisiin ja päättäjiin.

Turun Sanomien tietojen mukaan ympäristöterveydenhuolto on saanut kaupunkilaisilta valituksia Al Chibibin liiketoiminnasta viikottain. Asiakirjassa huhtikuulta 2012 todetaan, että Basaari Market Turusta oli tullut ”viime kuukautena lähes 25 asiakasvalitusta.”

Jatkuu mainoksen jälkeen Mainos päättyy

Pienen kyselykierroksen perusteella Al Chibibin omavaltaisuus herättää ärtymystä ja ihmetystä myös Varissuon liikekeskuksessa työskentelevissä ja asioivissa ihmisissä. Viranomaisten vuosia jatkunut voimattomuus Al Chibibin laittomuuksien edessä on johtanut tilanteeseen, jossa hänen huhutaan olevan poliittisessa suojeluksessa.

Kysymys monen huulilla on, miksi Al Chibibiä eivät näytä koskevan samat säännöt kuin kaikkia muita.